Document ID: 31995D0337

KOMMISSIONENS BESLUTNING af 25. juli 1995 om ændring af beslutning 92/446/EØF om spørgeskemaer for direktiverne inden for vandområdet (Tekst af betydning for EØS) (95/337/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø (1), ændret ved direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver (2), særlig artikel 13, stk. 1, samt de tilsvarende bestemmelser i de øvrige direktiver, der er nævnt i bilag I til direktiv 91/692/EØF,
under henvisning til Rådets direktiv 75/440/EØF af 16. juni 1975 om kvalitetskrav til overfladevand, som anvendes til fremstilling af drikkevand i medlemsstaterne (3), senest ændret ved direktiv 91/692/EØF, særlig artikel 9a,
under henvisning til Rådets direktiv 80/778/EØF af 15. juli 1980 om kvaliteten af drikkevand (4), senest ændret ved direktiv 91/692/EØF, særlig artikel 17a,
under henvisning til Rådets direktiv 76/160/EØF af 8. december 1975 om kvaliteten af badevand (5), senest ændret ved direktiv 91/692/EØF, særlig artikel 13, og
ud fra følgende betragtninger:
Medlemsstaterne skal i henhold til artikel 6 i direktiv 91/692/EØF udarbejde rapporter om gennemførelsen af bestemte fællesskabsdirektiver på grundlag af spørgeskemaer udarbejdet af Kommissionen;
Kommissionen har ved beslutning 92/446/EØF (6) vedtaget de spørgeskemaer, på grundlag af hvilke medlemsstaterne skal udarbejde rapporter om gennemførelsen af Fællesskabets direktiver inden for vandområdet;
under hensyntagen til yderligere drøftelser med udvalget bør disse spørgeskemaer indeholde forklarende bemærkninger og aftalte finafstemte tabeller med henblik på at udlægge medlemsstaternes rapporteringsforpligtelser og for at udvirke, at de oplysninger, som Kommissionen får fra medlemsstaterne, er udtømmende, ensartede og sammenlignelige;
Kommissionens beslutning 92/446/EØF bør derfor ændres, uden at dette dog berører de omhandlede rapporteringskrav;
det i artikel 6 i direktiv 91/692/EØF nævnte udvalg har ikke udtalt sig om foranstaltningerne i denne beslutning inden for den af formanden fastsatte frist -
VEDTAGET FØLGENDE BESLUTNING:
Artikel 1
Bilaget til beslutning 92/446/EØF erstattes af bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 25. juli 1995

Labels: 12
15
20